VIDEO Coreea de Nord confirmă că a lansat o rachetă şi anunță întărirea forţei sale nucleare
Coreea de Nord a confirmat sâmbătă că a testat o rachetă balistică tactică, a transmis agenţia oficială de presă KCNA, liderul Kim Jong Un promiţând că va spori forţa nucleară a ţării, relatează AFP, citată de Agerpres.
Kim Jong Un a supervizat vineri testul de lansare spre Marea Japoniei, în cadrul unei misiuni de evaluare a „preciziei şi fiabilităţii” unui nou sistem de navigaţie autonom, a indicat KCNA.
Liderul nord-coreean s-a declarat „foarte mulţumit” de acest test.
În aceeaşi zi, Kim Jong Un a vizitat o unitate de producţie militară şi a îndemnat la „întărirea mai rapidă a forţei nucleare (…) fără întrerupere şi fără ezitare”, potrivit KCNA.
„Inamicii se vor teme şi nu vor îndrăzni să se joace cu focul când vor fi martorii capacităţilor de luptă nucleară ale statului nostru”, a declarat Kim.
Armata sud-coreeană a raportat vineri că a detectat lansarea „mai multor obiecte zburătoare suspectate a fi rachete balistice cu rază scurtă de acţiune” din regiunea Wonsan, în estul Coreei de Nord.
Aceste rachete au parcurs aproximativ 300 de kilometri înainte de a se prăbuşi în apele din estul Peninsulei Coreene, a precizat statul major interarme din Coreea de Sud, adăugând că armata sud-coreeană şi-a „întărit vigilenţa şi supravegherea în aşteptarea altor lansări”.
Acest tir este cel mai recent dintr-o serie de teste efectuate de Coreea de Nord, care a lansat în ultimele luni atât rachete de croazieră, cât şi arme tactice şi hipersonice, cu scopul, potrivit acestei ţări dotate cu arme nucleare, de a-şi îmbunătăţi capacităţile defensive.
Washingtonul şi Seulul afirmă că liderul nord-coreean Kim Jong Un a expediat arme Moscovei, ceea ce ar urma să cadă sub sancţiunile Naţiunilor Unite.
Lansarea a avut loc la câteva ore după ce puternica soră a liderului Kim a negat vineri că Phenianul a furnizat arme Rusiei pentru războiul său din Ucraina.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank